

Päiväkoti alkaa,

Tervetuloa!

*Opas varhaiskasvatukseen siirtyvän lapsen perheelle*

*Huoltajille*

Sinulla ja lapsellasi on alkamassa uusi ja mielenkiintoinen elämänvaihe.

Päiväkodin aloitus tuo mukanaan muutoksia arkeen ja paljon uusia tuttavuuksia, sekä aikuisia että lapsia. Päiväkodin aloitus muuttaa perheen aikatauluja ja uudenlainen arki hakee paikkaansa. Ensimmäisten viikkojen jälkeen uusi arki loksahtaa yleensä mukavasti raiteilleen. Varhaiskasvatuksen henkilökunta on tukenanne tässä uudessa elämänvaiheessa.

Kannustamme teitä huoltajia olemaan avoimia ja kiinnostuneita lapsen arjesta, juttelemaan ja arvioimaan yhdessä päiväkodin henkilökunnan kanssa, kuinka lapsen päivät sujuvat. Yhteisenä tavoitteenamme on hyvinvoiva ja onnellinen lapsi.

Tsemppiä päiväkotitaipaleen alkuun!

t. Varhaiskasvatuksen väki

**PÄIVÄKOTI TUULENPESÄN YHTEYSTIEDOT**

Reisjärvellä varhaiskasvatusta tarjotaan Tuulenpesän päiväkodissa.

Päiväkotiryhmiämme ovat:

PULMUSET (alle 3-vuotiaiden vuorohoitoryhmä) puh. 040 3008 359 (Anjalantie 11)

PEIPPOSET (yli 3-vuotiaiden vuorohoitoryhmä) puh. 040 3008 358 (Anjalantie 11)

NUPPUSET (alle 3-vuotiaiden ryhmä) puh. 044 3008 311 (Anjalantie 11)

KIURUT (yli 3-vuotiaiden ryhmä) puh. 040 3008 357 (Anjalantie 11)

LEIVOSET (yli 3-vuotiaiden ryhmä) puh. 044 3008 309 (Anjalantie 11)

Lapsenne ryhmä on \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Varhaiskasvatuspäällikkö Aija Hylkilä, puh. 044 3008 558, [aija.hylkila@reisjarvi.fi](mailto:aija.hylkila@reisjarvi.fi)

Varhaiskasvatuksen apulaisjohtaja Sari Huuskonen, puh. 040 3008233, [sari.huuskonen@reisjarvi.fi](mailto:sari.huuskonen@reisjarvi.fi)

Varhaiskasvatuksen palvelusihteeri Päivi Paalavuo puh. 040 3008 234, [paivi.paalavuo@reisjarvi.fi](mailto:paivi.paalavuo@reisjarvi.fi)


Varhaiskasvatuksen erityisopettaja Silja Soininen, puh. 044 3008 305, silja.soininen@reisjarvi.fi

**MITÄ VARHAISKASVATUS ON?**

Varhaiskasvatus on suunnitelmallista ja tavoitteellista toimintaa, jolla edistetään lapsen kasvua, kehitystä ja oppimista. Toiminnassa painottuu pedagogiikka.

Varhaiskasvatus perustuu varhaiskasvatuslakiin (2018) ja varhaiskasvatussuunnitelman perusteisiin (2018), jotka säätelevät varhaiskasvatuksen toimintaa.

Jokaiselle lapselle tehdään oma varhaiskasvatussuunnitelma, jossa yhdessä vanhempien ja varhaiskasvatuksen henkilökunnan kanssa mietitään lapsen tarpeita ja ryhmän toiminnalle asetettavia tavoitteita. Lapsen varhaiskasvatussuunnitelma (VASU) tehdään muutaman kuukauden kuluttua varhaiskasvatuksen aloittamisen jälkeen.



**DAISY**

Käytössämme on Daisy-toiminnanohjausjärjestelmä. Huoltajille tarkoitettu Daisy Family on huoltajien ja päivähoidon väliseen yhteydenpitoon tarkoitettu sovellus, joka toimii niin mobiilipäätelaitteessa, tabletissa kuin tietokoneella. Huoltajat esimerkiksi varaavat Daisy Familyn kautta lapsen hoitoaikoja ja ilmoittavat poissaoloista. Daisy Familyn kautta saatte myös lapsenne varhaiskasvatusta koskevia tiedotteita ja pääsette lukemaan lapsenne varhaiskasvatussuunnitelmaa. Toivomme, että ilmoitukset poissaoloista tehdään Daisyn kautta joka päivä erikseen ja kaikkien perheen lasten poissaolojen kohdalta erikseen. Näin toimimalla meillä on ajantasainen tieto ryhmän lapsimäärästä. Ilmoitus tulee tehdä mahdollisimman hyvissä ajoin, jotta esimerkiksi ruokien perumiset ehditään tehdä keittiölle ajoissa.

E-Daisy on varhaiskasvatuksen virallinen asiointikanava, jonka kautta tehdään esimerkiksi hoitopaikkahakemukset, tuntirajamuutokset, tulotietojen ilmoitukset ja varhaiskasvatuspaikan irtisanomisilmoitukset.

**HOITOMAKSU**

Kunnallisen varhaiskasvatuksen asiakasmaksut määräytyvät varhaiskasvatuksen asiakasmaksulain sekä Reisjärven sivistyslautakunnan päätösten mukaisesti. Varhaiskasvatuksesta perittävä asiakasmaksu määräytyy perheen koon ja tulojen sekä lapsen varhaiskasvatuksessa vietetyn ajan perusteella. Reisjärvellä on käytössä hoitoaikaperusteinen laskutus. Hoitopaikkahakemusta tehtäessä tulee määritellä lapsen hoidontarve. Sopimus on vähintään kolmen kuukauden mittainen ja tuntirajaa voi vaihtaa kuukauden alusta, ei kesken kuukauden.

Asiakasmaksu perustuu varattuun tai käytettyyn hoitotuntimäärään ja laskutuksessa huomioidaan näistä korkeampi. Jos tunnit ylittyvät vähintään tunnin kuukaudessa, nostetaan maksu ylitystä vastaavaan maksuluokkaan sen kuukauden ajaksi, missä ylitys on tapahtunut. Lapsen hoitosuhteen alettua perheen tulee toimittaa tulotietonsa asiakasmaksun vahvistamista varten. Mikäli tulotietoja ei ilmoiteta, peritään korkein maksu.

|  |  |  |  |
| --- | --- | --- | --- |
| Kuukausituntimäärä | Viikkotuntimäärä | Hoitomaksu % maksimimaksusta | Maksimi maksu €/kk |
| 0 - 85 h | 0 - 20 h | 60 % | 177,00 |
| yli 85 - 107 h | yli 20 - 25 h | 70 % | 207,00 |
| yli 107 - 130 h | yli 25 - 30 h | 80 % | 236,00 |
| yli 130 - 150 h | yli 30 - 35 h | 90 % | 266,00 |
| yli 150 h | yli 35 h | 100 % | 295,00 |

**HOITOAJAT**

Lapsen hoitoajat ilmoitetaan Daisyn kautta niin pitkälle etukäteen, kuin mahdollista. Daisy Familyn hoitoaikojen varauskalenteri lukkiutuu joka kolmannen viikon torstaina klo 8 aamulla, jonka jälkeen ette enää pysty tekemään varauksia Daisy Familyssa. Kannattaa sallia Daisy Familyn lähettämät sähköpostimuistutukset, jolloin järjestelmä muistuttaa jos lapsen varauskalenterista puuttuu hoitoaikoja.

Vuorotyössä olevat huoltajat eivät välttämättä ehdi saada työvuoroja, ennen varauskalenterin lukkiutumista. Tässä tapauksessa voitte toimittaa hoitoajat varhaiskasvatuspäällikölle viestillä tai sähköpostitse. Hoitoajat tulee toimittaa aina viimeistään torstaisin, niin että esimerkiksi viikon 1 torstaina ilmoitetaan hoitoajat viikolle 3. Myöhässä ilmoitettuja hoitoaikoja emme välttämättä pysty toteuttamaan.

Henkilökunnan työvuorot suunnitellaan lasten hoitoaikavarausten mukaan. On tärkeää noudattaa ilmoitettuja hoitoaikoja ja hakea lapsi päiväkodista ajoissa. Näin voimme varmistaa lasten turvallisuuden päiväkodissa.

**MITÄ MUKAAN PÄIVÄKOTIIN?**

* Säänmukainen ulkovaatevarustus, eli riittävästi lämmintä vaatetta, tarvittaessa kuravaatteet ja keliin sopivat jalkineet
* Riittävästi vaihtovaatetta (lapsen lokerossa on hyvä olla aina kaksi vaihtovaatekertaa)
* Omat vaipat
* Kesällä juomapullo ja aurinkorasva
* Unikaveri

**VUOROHOITO**

Tuulenpesän päiväkoti on vuorohoitopäiväkoti ja hoitoa järjestetään perheiden tarpeiden mukaan. Vuorohoitoryhmiämme ovat Pulmuset ja Peipposet, joihin on keskitetty vuorohoitoa tarvitsevien lasten hoito.

Vuorohoitoa järjestetään iltaisin, öisin, viikonloppuisin sekä arki- ja juhlapyhinä päiväkodissa. Vuorohoitoa on järjestettävä tarpeen mukaisessa laajuudessa lapselle, joka tarvitsee sitä vanhemman tai muun huoltajan työssäkäynnin tai opiskelun vuoksi (Varhaiskasvatuslaki 540/2018 13§)

* Reisjärven varhaiskasvatuspalveluissa järjestetään vuorohoitoa 1.8.2020 alkaen Tuulenpesän päiväkodissa
* **Oikeus vuorohoitoon on lapsella, jonka huoltajilla on yhteensovitetuista työvuoroista tai opiskelusta johtuva välttämätön vuorohoidon tarve. Jos toinen huoltajista ei ole työssä esimerkiksi viikonloppuna, oikeutta vuorohoidon käyttämiseen ei ole. Lasten hoitoajat perustuvat huoltajien päätoimen työaikoihin. Vuorohoito ei ole subjektiivista oikeutta.**
* Vuorohoitoa on kello 17 - 07 välillä tapahtuva hoito ja/ tai viikonloppuhoito
* Vuorohoito on tarkoitettu säännöllisesti vuorohoitoa tarvitseville lapsille. Tilapäistä vuorohoitoa tarjotaan vain, mikäli hoitopaikka on auki säännöllistä vuorohoitoa tarvitsevien lasten vuoksi eikä aiheuta henkilökunnan työvuoroihin muutoksia
* Ruokailut vuorohoidossa

Aamupala klo 7.30-8.30

Lounas klo 11

Välipala klo 14

Päivällinen klo 18 (lapsille, joiden hoitoaika jatkuu klo 18 jälkeen)

Iltapala klo 20 (lapsille, joiden hoitoaika jatkuu klo 20 jälkeen)

* Huoltajien vapaapäivinä, lomapäivinä ja sairausloman aikana ei tarjota vuorohoitoa. Silloin lapsi voi osallistua varhaiskasvatukseen erikseen sovitusti klo 8-16 välisenä aikana
* Huoltajan hoitaessa sairastunutta lasta kotona, sisarusta ei voi tuoda ilta- tai viikonloppuhoitoon
* Lapsen hoitoajat on ilmoitettava niin pitkälle kuin etukäteen on tiedossa
* Mikäli varaamanne hoidon tarve peruuntuu, siitä on ilmoitettava välittömästi päiväkotiin. Hoitoaikamuutokset ja peruuntumiset vaikuttavat työntekijöiden työaikoihin ja työvuoromuutoksiin, vuorohoitojärjestelyihin, kustannuksiin ja sijaistarpeeseen
* Suositeltavaa on, että juhlapyhinä lapsi saisi viettää juhla-aikaa perheensä kanssa. Varhaiskasvatusta järjestetään perustellun tarpeen mukaisesti

**ERITYISRUOKAVALIOT**

Allergioista ja erityisruokavalioista tulee toimittaa kirjallinen todistus. Alle 1-vuotiaille tilataan suolaton ruoka ja tarvittaessa äidinmaidonkorvikkeet.

**SAIRAS LAPSI**

Sairasta lasta ei voi tuoda päiväkotiin. Lapsen sairastuessa päiväkotipäivän aikana ilmoitamme huoltajille ja tällöin lapsi tulee hakea kotiin. Alla on ohjeita erilaisiin infektioihin liittyen.

**Hoitoon menoa arvioitaessa on erotettava toisaalta tartuttamisvaara ja toisaalta lapsen oman voinnin kannalta tarpeellinen sairauden vaatima poissaolo ja varmistettava lapselle riittävä toipilasaika. Tarttuminen on suurimmillaan taudin alussa, joten tartuntojen vähentämiseksi kannattaa mahdollisuuksien mukaan jäädä kotiin heti, kun infektio-oireet ilmaantuvat. Tarttuvista taudeista ja loisista on hyvä ilmoittaa lapsen ryhmän työntekijöille, jotta tarvittavat toimenpiteet lapsiryhmässä osataan tehdä (esim. siivous). Tiedotamme lapsiryhmissä liikkeellä olevista tartuntariskeistä yleisellä tasolla, jotta osaatte tarkkailla lapsen vointia ja mahdollisia oireita myös kotona.**

**Jos perheessä on useampi lapsi, niin sairastapauksissa on vahvasti suositeltavaa, että myös muut päiväkodissa olevat sairastuneen lapsen sisarukset jäävät kotiin. Näin toimimalla tautien leviämistä voidaan ehkäistä tehokkaammin.**

**Alla ohjeita yleisimpiin lasten sairastamiin infektioihin:**

[**Kuume.**](https://www.terveyskirjasto.fi/dlk00437/kuume-lapsella) Kuumeista lasta ei pidä viedä hoitoon. Kuumeelle ei ole virallista raja-arvoa. Levossa olevalla imeväisikäisellä voidaan peräsuolesta mitattua yli 38,0 °C:een lämpöä pitää kuumeena. Yleensä lämpö kuitenkin mitataan korvamittarilla tai kainalosta, jolloin rajana voidaan pitää 37,5 °C:ta. Kainalomittaus on näistä kahdesta luotettavampi. Lapsen voi viedä hoitoon, kun kuumeetonta aikaa on yli 1 vuorokausi.

[**Yskä-nuhaoire.**](https://www.terveyskirjasto.fi/dlk00728/yska-lapsella) Yskä ja nuha eivät estä osallistumista päivähoitoon, elleivät ne häiritse lapsen yleisvointia tai päiväkotitoimintaa tai ellei lapsella ole muita oireita tarttuvasta taudista.

[**Nuhakuume.**](https://www.terveyskirjasto.fi/dlk00124/flunssa-lapsella) Lapsi voidaan viedä hoitopaikkaan heti kun hänen yleistilansa ja kuume sallivat.

[**COVID-19-tauti.**](https://www.terveyskirjasto.fi/dlk01289/koronavirusinfektio-covid-19-lapsella) Lapsi voi mennä kouluun tai päiväkotiin, kun oireet ovat selvästi vähentyneet, kuume on poissa ja lapsen yleisvointi sellainen, että hän jaksaa osallistua opetukseen tai varhaiskasvatukseen. Yleensä tähän menee 3–5 päivää. Virusinfektioissa tartuttavuus vähenee nopeasti oireiden alkamisen jälkeen, vaikka nuha tai yskä jatkuisi pidempään.

[**Ripuli ja oksentelu.**](https://www.terveyskirjasto.fi/dlk00059/vatsatauti-ja-ripuli) Ripuloivia ja oksentelevia lapsia hoidetaan kotona, kunnes oireet loppuvat ja lapsi on ollut kahden vuorokauden ajan oireeton.

[**Vauvarokko.**](https://www.terveyskirjasto.fi/dlk00546/vauvarokko-quotkolmen-paivan-kuumequot) Hoito järjestetään oireiden vaatimalla tavalla, ja lapsi voi palata hoitopaikkaan heti yleistilan ja kuumeen salliessa.

[**Vesirokko.**](https://www.terveyskirjasto.fi/dlk00550/vesirokko) Rokottamaton lapsi eristetään, kunnes ruvet ovat kuivuneet, mikä yleensä tapahtuu 5–6 vuorokaudessa ihottuman puhkeamisesta. Rokotettu lapsi voi palata hoitoon, kun uusia ihomuutoksia ei enää ilmaannu.

[**Tulirokko**](https://www.terveyskirjasto.fi/dlk00530/tulirokko)**ja**[**angiina**](https://www.terveyskirjasto.fi/dlk00457/nielutulehdus-lapsella)**(streptokokki A-infektiot).** Riittävä eristämisaika on 24 tuntia antibioottihoidon aloittamisesta. Kotihoitoajan pituuden ratkaisee lapsen yleisvointi.

[**Parvorokko.**](https://www.terveyskirjasto.fi/dlk00465/parvorokko-pikkurokko) Ihottuman puhjetessa tartuttavuus on jo ohi. Yleiskunto ratkaisee poissaolon.

[**Enterorokko.**](https://www.terveyskirjasto.fi/dlk00120/enterorokko) Ei vaadi eristystä. Yleiskunto ratkaisee poissaolon.

[**Korvatulehdus.**](https://www.terveyskirjasto.fi/dlk00432/korvatulehdus-lapsella) Eristäminen ei ole tarpeen. Lapsen voi viedä hoitoon, kun yleistila ja kuume sallivat.

[**Silmätulehdus.**](https://www.terveyskirjasto.fi/dlk01069/silman-sidekalvotulehdus-konjunktiviitti) Aiheuttajat ovat samoja viruksia ja bakteereita, jotka aiheuttavat lasten hengitystietulehduksia. Siksi lasta, jonka silmä rähmii, ei tarvitse eristää hoidosta tartunnan vaaran vuoksi. Oireiden voimakkuus ratkaisee poissaolotarpeen.

[**Märkärupi.**](https://www.terveyskirjasto.fi/dlk00456/markarupi) Eristäminen 24 tuntia suun kautta otettavan ja 48 tuntia paikallisen antibioottihoidon aloittamisesta.

[**Ontelosyylät.**](https://www.terveyskirjasto.fi/dlk00592/ontelosyyla-eli-molluska) Lapsi voi olla hoidossa.

[**Kihomato.**](https://www.terveyskirjasto.fi/dlk00427/kihomato) Erityistoimenpiteet eivät ole tarpeen. Lääkehoito annetaan kotona ja mieluummin koko perheelle samanaikaisesti. Todetusta tartunnasta on hyvä ilmoittaa hoitopaikkaan tai kouluun, jotta mahdollinen käynnissä oleva epidemia tulee havaituksi ja hoidetuksi.

[**Syyhy.**](https://www.terveyskirjasto.fi/dlk00507/syyhy-scabies) Eristys on aiheellinen, kunnes hoito on annettu. Syyhytartunnasta on hyvä ilmoittaa päiväkotiin tai kouluun.

[**Päätäit.**](https://www.terveyskirjasto.fi/dlk00972/paatait) Päiväkotiin tai kouluun voi palata, kun ensimmäinen hoito on annettu. Tartunnasta on hyvä ilmoittaa päiväkotiin tai kouluun.

Lähde: Duodecim terveyskirjasto, https://www.terveyskirjasto.fi/dlk01200